Ilse_Steyn
Liefdesverhale
Sy skryf veral liefdesverhale, waarvan meeste in boekklubs-reekse gepubliseer word. Haar eerste boek, Leer my van die liefde (1982) is naaswenner in die kategorie vir nuwelinge in J.P. van der Walt se landswye romanwedstryd van 1981. Hierdie verhaal gaan oor die Deltaskool vir begaafde kinders. Die hoof, Storm de Wet, het nog altyd geweier om ongetroude vroue op die personeel aan te stel. Die nuwe Afrikaans onderwyser, Ryk Johannes Rossouw, is egter eintlik Rykie, mooi en ongetroud. Hulle is gou aanmekaar, veral oor die wyse waarop Storm sy broerskind Jamie behandel. Storm het nie veel liefde in sy ouerhuis ontvang nie en dus nooit geleer om dit aan ander te gee nie, maar Rykie is ’n baie goeie onderwyseres. In Die mense van La Mer (1983) offer Yolandie Lubbe haar vakansie op sodat sy haar suster Frieda se verlowingspartytjie met Etienne Roché kan bywoon. Die oudste broer, Arno, hoof van die familiemaatskappy, moet sy toestemming vir die verlowing gee. Arno daag egter nie op nie en Yolandie dwaal elke dag uit verveling weg see toe, waar sy ’n verbitterde man met ’n geskende gesig ontmoet. Wanneer sy op ’n dag haar frustrasie met die Rochés lug, erken hy dat hy Arno is. Hy vra haar om met hom te trou. In Harte met geheime (1984) woon Colette en haar broer Rikus in ’n kamer in ’n agterplaas in Stellenbosch terwyl hulle studente is. Omdat Rikus nie genoeg aandag aan haar dogter gee nie, sit die eienares hulle uit die kamer en hulle vind losies by ’n lektor, Martyn Wessels. Die vonke spat tussen hom en Colette en Rikus raak verlief op Martyn se verlamde suster. Colette het haar egter lankal voorgeneem om nie net nog ’n merkie op ’n kerfstok te word nie. Afspraak met Cupido (1986) is die verhaal van die Herberg en sy mense. Die Herberg is nie ’n gewone skool nie, want die kinders wat hier skoolgaan, ondervind probleme met hulle grootword in die lewe. Wanneer hulle hulself vind, gaan hulle weer terug huis toe. Die leerling Liedie het opgemerk dat wanneer ’n mens eers met hierdie skool te doen gekry het, ’n mens noodwendig moet verander. Dit geld onder andere vir die toegewyde onderwyseres Tina Labuschagne wie se lewe na haar ontmoeting met die KGB-agent Heinrich Strauss nie meer dieselfde rustige patroon wil volg nie; die skoolhoof Werner Retief wat nie vat kan kry aan sy nuwe sekretaresse, Hannelie Schoonees nie, maar na haar mondigwordingspartytjie nie wil hê sy moet weggaan nie; en kolonel Wynand Labuschagne en sy vrou Linda wat nie gewoond kan raak daaraan om na soveel jare van skeiding weer in dieselfde stad te woon nie. In Draaiboek vir geluk (1987) wil die rolprentregisseur Rudolf Delport die sensitiewe verhaal “Largo”, wat vroeër soveel opspraak verwek het, verfilm. Die rolprentregte daarvan is egter reeds verkoop en sy nuwe stiefsuster, Ciska, is hewig ontsteld toe sy hoor van sy planne. Vir Rudolf is die vreemde optrede van Ciska ’n raaisel. Deidre, Rudolf se suster, stel ’n geheimsinnige bestuurder aan vir haar beplande gesondheidsoord. Sy begin later vermoed dat daar dalk ’n verhouding tussen die bestuurder, Olaf, en Ciska is. Die jongste Delport, Chris, raak ook omgekrap oor sy eertydse jeugvriendin, Alexa, se vreemdheid. Somersrus se hartseer (1987) is die verhaal van die dorpie Somersrus en sy mense. Daar hang ’n swaarmoedigheid oor die dorp se inwoners, want die verbitterde Brand Dreyer het besluit om na jare wraak te neem. Dan arriveer Melanie Hofmeyr en ten spyte van die onaangename herinneringe wat sy oorgehou het van haar jeugjare op die dorp, probeer sy tog om Brand van sy plan te laat afsien. Brand se optrede sal die lewe en toekoms van elke inwoner drasties verander, ook dié van die oujongnooi, Tessa van Lill; die jong skrywer, Schalk Cronjé; Soekie Erasmus en Klein-Buks wat sy gebrek moet leer aanvaar. In Drie ridders vir drie rooikoppe (1988) is drie rooikopsusters almal sku vir mans. Hulle is Alta Retief, die kil siniese joernalis; Ralie met die groot liefde vir kinders en die groot liefdesteleurstelling in haar verlede; en die jongste suster, Kersie, wat eerder studentebetogings bywoon om haar demokratiese reg uit te oefen. Hulle moeder, Julia Retief, droom egter drome oor ridders vir haar dogters. Liefdesvennote (1994) is die verhaal van Kani. Sy was altyd net Kani van Dauphine, die wingerdplaas wat teen die berg vasloop. Rudolf van Arnim neem die las van Dauphine van haar skouers af, maar sy is nie gewoond daaraan om ’n pad saam met iemand anders te stap nie. In Doolhof van geluk (1995) hou Nina vir Justus verantwoordelik vir haar geliefde Louis se dood. Toe sy hom na twee jaar weer onverwags raakloop, spat die vonke behoorlik. Haar vriende en familie waarsku egter dat die vonke tussen haar en Justus nie nét uit wraak en woede spat nie. In Die Trojaanse merrie (1998) wil Chantelle Malherbe die gesogte Theron-prys vir joernalistiek wen en sy kies die besturende direkteur van Wintech, Riël Bosch, as onderwerp. Riël weier egter ’n onderhoud met haar en sy maak allerhande gewaagde planne om met hom in aanraking te kom. Riël vat nie nonsens van enigiemand nie, maar Chantelle laat haar ook nie sommer afskud nie. In Towerspreuk van die liefde (2003) beland Bianca, Lara en Andrea in Londen, waar hulle gou besef dat niks gaan gebeur as hulle dit nie maak gebeur nie. Bianca word deur die Skot Grant Ramsey aangestel om sy internasionale maatskappy te help vestig; die au pair Andrea met ’n sagte plek vir probleemkinders loop reguit in haar verswygde verlede in; en die model Lara word ’n droomkontrak aangebied. Sy sou maklik vir die modelbaas geval het as hy nie gay was nie. Niks is egter soos dit aanvanklik lyk nie en hulle lewens neem onverwagse draaie in ’n verhaal van egte toorkuns. In Liefde praat net een taal (2004) sien Julia Kleinhans na dertien jaar weer vir Arjan Teske. In een week in die verlede het sy en die kaalvoet Sigeunerseun in Holland iets gehad wat hulle nooit weer ervaar het nie. Nou is Arjan senior onderhandelaar van ’n internasionale maatskappy en Julia het eindelik vastigheid gekry toe sy teruggekeer het na haar familie.